Ivan Nagayev. Ivan Nagayev (1990-yil 3-iyulda tugʻilgan) – oʻzbekistonlik sobiq professional futbolchi, hujumchi pozitsiyasida oʻynagan. Futbolchilik faoliyati. 2011-yilning 24-fevralida Ivan 2011-yilgi mavsum uchun „Bunyodkor“ futbolchisi sifatida rasman eʼlon qilingan. 2011-yilgi mavsum uchun Bunyodkor klubi tomonidan Bekobodning „Metallurg“ klubiga ijaraga berilgan va mavsumning ikkinchi yarmida Samarqandning „Dinamo“ klubida oʻynagan. 2012-yilgi mavsumda Ivan „Dinamo“ safida 22 ta oʻyin oʻtkazib, 7 ta gol urgan. 2012-yilning 13-dekabr kuni Toshkentning „Lokomotiv“ klubiga oʻtgan. 2013-yilgi mavsumda „Lokomotiv“ jamoasida oʻynab, klubning eng yaxshi toʻpurarlari roʻyxatida 3-oʻrinni egallagan. 2015-yilning yanvar oyida u Quvaytning „Al-Qadisiya“ klubiga olti oylik muddatga ijara asosida oʻtgan 2017-yilda esa „Buxoro“ bilan ikki yillik shartnoma imzolagan. 2018-yilgi mavsum oldidan Qozogʻistonning „Ordabasi“ klubiga oʻtgan. Shu yilning yozida „Qizilqum“ jamoasi safiga qaytgan. 2019-yilgi mavsum yozgi qismida Jizzaxning „Soʻgʻdiyona“ klubiga oʻtgan. 2021-yilgi mavsumda sobiq jamoasi „Metallurg“ jamoasi bilan shartnoma imzolagan. 2023-yilgi mavsum boshida faoliyatini yakunlagan. Xalqaro oʻyinlar. Nagayev 2009-yili Misrda boʻlib oʻtgan 20 yoshgacha boʻlgan futbolchilar oʻrtasidagi jahon chempionati final bosqichida Oʻzbekiston terma jamoasi safida toʻp surgan. U Angliyaga qarshi oʻyinda bitta gol urgan va yakunda oʻyin 1:1 hisobida durang yakunlangan. 2010—2011-yillarda Oʻzbekiston yoshlar terma jamoasida oʻynagan. 2012—2019-yillarda Oʻzbekiston terma jamoasida oʻynagan.